Manfredus Siciliae rex

Epistolae

p. 198

172

Conrado regi Manfredus pedum oscula.

De obitu felicis memorie domini patris nostri, quem premisse pridem

vestre serenitatis auditibus littere nostre pretulerant, ex eo precipue

p. 199

consolationis informare remedia cum quadam animi gratificatione porrigimus,

quod totum regnum Sicilie vobis humiliter parere desiderans et sub vestris

iussionibus vivere, promptissima devotione disponunt, ita quod nobiles

omnes et terre ac civitates famose precipue, in vobis et heredibus vestris

fidelitatis et homagii iuramenta tamquam eorum domino libentibus animis

prestiterunt et nobis pro parte vestra unanimiter obediunt et intendunt.

Vos igitur, felicissime domine, ad subditorum vestrorum statum

pacificum observandum nobilibus et civitatibus regni vestri, quos interclusa

presentibus cedula continet, speciales litteras vestras dirigi iubeatis, per

quas significetis eisdem, quod ex insinuatione nostra ipsorum fide et devotione

plenius intellecta parati estis observare tenaciter, que pater noster in

testamento suo constituit observanda et gratiam ac benivolentiam vestram

ad eos favorabiliter extendetis, et quicquid in vestri absentia contigerit nos

gerere, vice vestra, rata et firma tenebitis et servari inviolabiliter facietis.

Nichilominus civitatibus et nobilibus regni Ierosolimitani litteras vestras

exhortatorias destinari mandetis, ut eos, qui nunc umbram vestri dominii

subire desiderant et vestris iussionibus obsecundant ad vestra servitia, pulchra

spes animet et benivolentie future presagium libenter inducat. Post

hoc tamen ad memoriam vestram reducimus, ut, si negotiorum et temporis

qualitas vel habilitas suggeret, quod de adventu vestro, qui ab omnibus

tam libenter quam ylariter expectatur, regnicolarum vestrorum fidelium

animos recreare possitis, quod exinde honori vestro magis expediat, regalis

provideat celsitudo. Nobis verumtamen, qui prosperum adventum vestrum

inter viventes alios desideranter appetimus, mandare dignemini, quid per

nos fieri serenitas vestra velit, ut vestre magnitudinis cognita voluntate

super omnibus iuxta vestrum beneplacitum procedamus.

173

p. 200

Manfredus etc. iustitiario etc.

Ad regie prefecture fastigium providentia divina vocati, more consulti

patrisfamilias, cui debet inesse <cura> de subditis, inter sollicitudines

alias nostris sensibus inherentes, continua reddimur cordis pulsatione pervigiles,

qualiter regnum nostrum, quod preter turbationis preterite

tumultus innumeros, non sine multis persone nostre laboribus, in plurium

siquidem iniuriam populorum, omnimoda pacis tranquillitate nunc fruitur,

et ubertate rerum victualium naturaliter gloriatur, prudentum fulcimento

virorum, per quos tute rerum geruntur officia, nostris artificiose

temporibus ampliare possimus, ut fideles regnicole ad artium erudimenta

famelici, per aliena, ut assolent, studia mendicare suffragia non coacti,

paratam in regno mensam refectionis inveniant, et tamquam domesticis

fulta dogmatibus, eructantia ex hoc in illud eorum promptuaria plena

fluant. Ad hoc enim nos progenitoris nostri clara prioritas laudabilibus

invitat exemplis, qui virtuose mentis argumento compositus, sic statuit in

regni pomerio scientiarium virgulta concrescere, ut viros ibidem in qualibet

facultate peritos, non solum ut incolas filios gratia proprie suavitatis

imbueret, sed ad remotas et exteras nationes de cisternis suis aquas effunderet

labiis sitibundis. Sicque dum contigit in hiis cause munimenta deficere,

ceperunt causata diminui, et tot regnum ex cultorum inopia sentire

iacturas ut impudenter rogare cogatur ab aliis quod habundanter solebat

aliis erogare. Cupientes igitur super hoc paternis inherendo vestigiis,

tam predictorum gratam renovare memoriam, quam regnum ipsum gratis

novitatis nostre primordiis decorare, universale studium in civitate

p. 201

Neapolitana, consulta nuper deliberatione prehabita, providimus

reformandum ut civitatis locus profecto maris et terre fecunditate preclarus,

ubi studendi congruentia se quevis habilitant, edificata in

sapientia sibi domo et repletis in doctrina cellariis, docentium et addiscentium

oculis se prebeat liberalem, ac velut mater fecunda gygnasii,

que videbatur iam ex desuetudine pariendi senescere, per doctrinale commercium

ad puerperium iuvenescat, particularibus scolis ubique per

regnum generaliter interdictis, excepto studio medicine in civitate Salerni,

quod exerceri nobis placet ibidem, sicut predicti patris nostri temporibus

extitit consuetum. Ad quod tam celebre quam solemne convivium

magistros quoslibet et scolares in qualibet facultate studentes libenter et

hylariter invitamus, firmiter promittentes eisdem quod privilegia, libertates

et bonos usus, quibus umquam temporibus felicis memorie domini

patris nostri uti et gaudere sunt soliti, faciemus in studio ipso morantibus

tenaciter observari. Quocirca fidelitati tue firmiter precipiendo

mandamus, quatenus, sicut gratiam nostram diligis et honorem, statim

presens nostre iussionis oraculum per civitates et loca singula iurisdictionis

tue, ut nullus de ignorantia sumptuum materiam excusationis

inveniat, studeas publicare.

174

p. 202

Manfredus etc. magistro N. decretorum doctori.

Inter alia decoris insignia, quibus regni nostri possessio preclara tripudiat,

desideramus ibidem liberalium artium erudimenta concrescere et

litteralis scientie munimenta florere, ut, sicut regnum ipsum pacis et

iustitie complexione nunc fruitur et rerum opulentia naturaliter gloriatur,

sic eiusdem incolas, quos ingeniorum nativa fecunditas ad consilia reddit

alta conspicuos, per doctrinale commercium articulus vive vocis efficiat

utili transfusione peritos. Ad quod laudabiliter peragendum, scolis ubique

per regnum particularibus interdictis, universale studium in civitate Neapolitana,

consulta deliberatione prehabita, providimus reformandum. De

tua igitur fide et sufficientia laudabili testimonio perhibito coram nobis,

te ad huius operis participium invitamus, fidelitati tue precipiendo mandantes,

quatenus ad civitatem ipsam docturus in scientia decretorum et

nobis exinde placiturus personaliter studeas te conferre, de munificentie

nostre liberalitate securus, quod preter fructum favoris et gratie, quem a

nobis propterea specialiter consequeris, consuetudines omnes et bonos

usus, quibus umquam temporibus felicis memorie domini genitoris nostri

doctores et scolares in studio ipso morantes uti et gaudere sunt soliti, faciemus

tibi et aliis moraturis ibidem inviolabiliter observari.

175

p. 203

Manfredus etc. G. de … familiari suo.

Credimus ut, inter alias desiderii tui metas, de sospitatis nostre proventibus

nova continue sedulus appetas et curiosus expectes. Cum, sicut

longo iam temporum experimento et probabili rerum argumento didicimus,

sic erga nos tibi fides et amor mutua se pactione connutriant, ut ex

uno velis amare quod volumus et ex altero debeas exequi quod amamus,

sicque votivus audire desideres de persone nostre prosperitate quod placeat,

et de felicitatis eventu devotus accipere quod delectet. Quantumvis

enim a persone nostre vicinitate secesseris et domesticis forte deliciis

inniteris, nostra tenaciter habet opinio, quod tuum semper ubilibet suppleat

rumor de nostra prosperitate convivium, et, corpore translatus ad

Calabres, videaris mente cum aulicis circa lateris nostri servitia remansisse.

Ut cupidis igitur tue devotionis affectibus satisfiat, presentium lectione

percipias, quod, superna nobis favente clementia, incolumitatis corporee

beneficio fruimur, animum undique successuum alacritate componimus,

et prosperitatis optabilis crebris hinc inde rumoribus renovamur,

sic pascentes gratificis exteriora nostra solaciis, ut iocis seria mixta complaceant,

et interiora frequenter, cum expedit, meditationis accurate consiliis

foveamus.

176

p. 204

Manfredus etc. … castellano.

… fidelis noster sua nobis assertione proposuit quod, dum pridem cum

hominibus de … ad locum quendam extra ipsius terre menia in festo beati

P., cuius ibi vocabulum in die illo solenniter colebatur, accederet, casualiter

accidit quod, tantisper in ipsum fortuna ludente, homines ipsi iocosi,

tunc solatiis resoluti volentes memorabile aliquid festivis donare tripudiis,

eundem … in fontis cuiusdam balneo, sub nove militie solemnitate, lavarunt

et per duos milites abinde transeuntes, ut tyrocinii decus celebrius ageretur,

procuravere balneatum eundem militie cingulo decorari sub veste

rubea et aliis gaudiorum insigniis, ipsum in terram eandem militariter et

exultatione plurima reducentes. Sicque, ne facti huius nova solennitas beneficiorum

liberalitate careret, quamplures ex dictis hominibus habuit ad

plura et diversa pollicita liberales. Sed quos sentiit ad verba tunc faciles, ad

facta nunc reperit contumaces. Super quo eo supplicante sibi per nostram

magnificentiam in favorem militie provideri, devotioni tue precipiendo

mandamus, quatenus, si premissis veritatem repereris suffragari, ne honoris

tanti misterium, quod laudabilem habuit in sua prosequtione congressum,

ludibriosis proventibus evanescat, promissiones quaslibet, quas eidem …

propterea constiterit fore factas, eidem efficaciter facias observari.

177

Manfredus … et … fidelibus suis.

Non sine quodam compassionis affectu nuper audivimus, quod equantis

omnia mortis impietas novis ictibus vestra communiter pectora

p. 205

feriens, singulariter utriusque animam vulneravit, dum in altero pueriles

annos filii nimis intempestiva falce presecuit, et in reliquo genialis thori

coniugium irreparabili laceratione dissolvit. Certa data cuilibet occasione

dolendi, ut et pater habeat de filii amissione quod lugeat, et maritus in

carnis uxorie decisione quod ploret vel habeat alter fratrum promiscuis

actibus de perdito nepote quod doleat, et alter de mortua cognata quod

gemat. Sic igitur vobis dolore depressis affectuose compatimur et, si casus

huiusmodi humano posset reparari suffragio, libenter reparationis oportune

remedia mitteremus, sed cum restaurationis extrinsece respuat

medicinam, consolationis vobis porrigimus lenimenta, mandantes, quatenus

in vobis exinde materia precipue confortationis assumpta paterni

iacturam vulneris grata natorum superstitum possessio mitiget et in

maritalis sollicitudine lateris spem fortis animi bonique consilii fiduciose

componat.